KOMMISSIONENS AFGØRELSE
af 27. december 2004
om EF-støtte til en Eurobarometer-undersøgelse af forbrugernes holdning til opdrættede dyrs velfærd
(2004/921/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 17, og
ud fra følgende betragtninger:
(1)
I henhold til beslutning 90/424/EØF skal Fællesskabet bidrage finansielt til at etablere en informationspolitik for beskyttelsen af dyr.
(2)
Denne informationspolitik omfatter bl.a. gennemførelse af de undersøgelser, der er nødvendige for at udarbejde og udvikle retsforskrifter for beskyttelsen af dyr.
(3)
Gennemførelse af en undersøgelse, der skal vurdere forbrugernes holdning til opdrættede dyrs velfærd, udgør en del af denne informationspolitik for beskyttelse af dyr, og der bør derfor indgås forpligtelser for de finansielle ressourcer, der er nødvendige for, at Fællesskabet kan gennemføre denne undersøgelse; beløbet kommer kun til udbetaling, hvis den planlagte undersøgelse gennemføres på effektiv vis.
(4)
Denne undersøgelse vil blive gennemført i form af en specifik Eurobarometer-undersøgelse inden for rammerne af den rammeaftale (2), der er indgået mellem Det Europæiske Fællesskab, som repræsenteres ved Europa-Kommissionen, og TNS Opinion and Survey - et konsortium dannet af Taylor Nelson Sofres plc og EOS Gallup Europe - som repræsenteres ved koordineringscentret European Omnibus Survey »EOS Gallup Europe«.
(5)
De i denne afgørelse fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
HAR TRUFFET FØLGENDE AFGØRELSE:
Eneste artikel
Foranstaltningen vedrørende gennemførelse af en undersøgelse af forbrugernes holdning til opdrættede dyrs velfærd godkendes til finansiering over budgetpost 17 04 02 på Den Europæiske Unions budget med et maksimumsbeløb på 200 000 EUR. Denne undersøgelse vil blive gennemført i form af en specifik Eurobarometer-undersøgelse inden for rammerne af den rammeaftale der er indgået mellem Det Europæiske Fællesskab, som repræsenteres ved Europa-Kommissionen, og TNS Opinion and Survey - et konsortium dannet af Taylor Nelson Sofres plc og EOS Gallup Europe - som repræsenteres ved koordineringscentret European Omnibus Survey »EOS Gallup Europe«.
Udfærdiget i Bruxelles, den 27. december 2004.